یزید کے بعد اس کا بیٹا معاویہ خلیفہ ہوا ، مگر اس کی خلافت صرف تین مہینہ رہی ، اس کے بعد وہ خود خلافت سے دست بردار ہو گیا ، اب اس کی وفات کے بعد ایک طرف مکہ میں عبداللہ بن زبیرؓ نے خلافت کا دعویٰ کیا اور عراق حجاز و یمن کے لوگوں نے ان کے ہاتھ پر بیعت کی ، دوسری طرف شام میں مروان نے اپنی بیعت لی ،گو اکثر اسلامی ممالک عبداللہ ابن زبیرؓ کی طرف مائل تھے ، لیکن حضرت عبد اللہ ابن عمر رضی اللہ عنہ ان کے دعوائے خلافت کو بازیچۂ اطفال سے زیادہ وقعت نہ دیتے تھےچنانچہ ان ہی کے زمانہ میں جب فریقین میں جنگ برپا تھی تو ایک شخص نے ان سے آکر کہا کہ خدا فرماتا ہے کہ فتنہ کو روکنے کے لیے لڑو ، انھوں نے جواب دیا تھا کہ جب فتنہ تھا تو ہم لڑے ، فتنہ یہ تھا کہ مسلمانوں کو کفار اس کی اجازت نہیں دیتے تھے کہ وہ اپنے خدا کی عبادت کرسکیں ، اب یہ خانہ جنگی جہاد نہیں ؛بلکہ بادشاہی کے لیے لڑائی ہے مگر باایں ہمہ جب عبدالملک کی طرف سے حجاج عبداللہ ابن زبیرؓ سے لڑنے کے لیے مکہ معظمہ گیا اور خانۂ کعبہ کے ایک حصہ کو اپنے گولوں کا نشانہ بنایا تو وہ سخت برہم ہوئے اور اپنی برہمی کو قابو میں نہ رکھ سکے ۔
Entity: مسلمانوں — Type: /religion